Starul argentinian a fost menajat la ultima partidă din MLS, în care liderul Conferinței de Est s-a impus la limită pe terenul formației Vancouver Whitecaps și a ajuns la 10 meciuri consecutive fără înfrângere.
Într-o conferință de presă susținută înaintea întâlnirii cu Atlanta United, programată în noaptea de miercuri spre joi, de la ora 02:30, antrenorul Gerardo ”Tata” Martino a precizat că Leo Messi va fi titular.
”Messi va juca. Apoi vom vedea cum se simte pentru jocul de sâmbătă. Ideea este ca el să fie prezent la ambele meciuri, dar mai întâi trebuie să jucăm meciul cu Atlanta. Apoi ne vom gândi la cel de sâmbătă.
Nu am discutat cu federația argentiniană când va pleca Messi, dar nu e nevoie. Ei încep pregătirea luni, așa că Leo va juca meciul de sâmbătă și apoi va pleca la națională. Lucrul bun este că Argentina va avea cantonamentul la Miami.
Ei vor avea amicalele pe Coasta de Est, așa că Messi nu va trebui să călătorească prea mult”, a declarat Martino, conform ESPN, despre plecarea superstarului argentinian la Copa America, care va avea loc în perioada 20 iunie – 14 iulie.
În ceea ce-l privește pe atacantul Luis Suarez, antrenorul Gerardo ”Tata” Martino a afirmat că nu au existat discuții cu federația uruguayană, însă este de așteptat ca și el să meargă la Copa America.
”Sunt șanse mari să-l pierdem și pe Luis Suarez, care cel mai probabil va merge cu Uruguay la Copa America. Nu există încă niciun contact cu federația uruguayană. Știm că este pe o listă lărgită și suntem siguri că săptămâna aceasta vor fi mai multe informații”, a spus tehnicianul.
În cazul în care Argentina și Uruguay vor ajunge în finala Copei America, Inter Miami nu-i va avea la dispoziție pe Messi și Suarez pentru meciurile cu Philadelphia Union, Columbus Crew, Nashville SC, Charlotte FC, FC Cincinnati, Toronto FC și Chicago Fire.
Profitând de faptul că a fost menajat pentru partida cu Vancouver Whitecaps, Leo Messi a participat la un turneu de juniori și și-a surprins fanii atunci când a oprit la semafor și a stat de vorbă cu cei care l-au abordat.